Пиер дьо Ронсар
Ако по образа…

Превод от френски: Пенчо Симов, 1978

chitanka.info

Ако по образа на кой да е предмет

се ръководим все и образът щом дава

за същия предмет единствена представа,

щом погледът е слаб и в търсене зает,

полезно би било да бъде той отнет

и по-способен взор да го смени тогава,

та в истинския свят да вниква, да успява

в предмета да прозре подробности безчет.

Ревниво е било към хората Небето,

желало да е то едничкото, което

ще се ощастливи от пълна красота,

и сторило е тъй, че тази крехка сила

на моите очи се е ограничила

дотам, че само то да вниква в същността.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.